4 sterf, 120 beseer in kragtige aardbewingDie owerhede en lede van die publiek soek na oorlewendes tussen die puin in Turkye. (Foto: REUTERS/Tuncay Dersinlioglu) Minstens vier mense is dood en 120 beseer toe ’n aardbewing van 7,0 Vrydagmiddag in die Egeïese See naby Turkye en noord van die Griekse eiland Samos voorgekom het. Die kern van dié kragtige aardbewing was sowat 17 km van die Turkse stad Izmir en kon in Turkye sowel as op die Griekse eilande gevoel word. Die aardbewing het tot hoë golwe gelei en het oorstromings aan dele van die Turkse kus tot gevolg gehad. Ismail Yetiskin, burgemeester van die dorp Seferihisar in die provinsie Izmir, het gesê die seevlak het boonop gestyg as gevolg van die aardbewing. “Dit lyk asof daar ŉ klein tsoenami is.” ‘n Motor begrawe in die puin. (Foto: REUTERS/Tuncay Dersinlioglu) Verskeie geboue het weens die skudding ineengestort met tientalle mense is in Izmir in die puin vasgekeer. Samos met sy bevolking van ongeveer 45 000 het ook deurgeloop. Minstens agt mense op die eiland het ligte beserings opgedoen terwyl skade aan ou geboue aangerig is. Waarskuwings omtrent oorstromings op die eiland is intussen uitgereik. “Ons het nog nooit so iets beleef nie,” het George Dionysiou, die plaaslike onderburgemeester, gesê. “Mense raak paniekerig.”